kabale
En kabale er et kortspil for en eller (sjældnere) to personer, oprindelig brugt inden for spådomskunst. Kabaler lægges efter mere eller mindre komplicerede regler, som gør det varierende svært at få dem til at "gå op". Nogle er internationalt kendt, andre er egnstypiske.
Kabaler har eksisteret så længe som spillekortene, og mange er opkaldt efter historiske personer, der dyrkede dem, eller hvis skæbne blev spejlet i dem. På en række sprog betegnes kabale med ord for tålmodighed eller ensomhed, fx engelsk patience, svensk patiens, spansk solitario.